**ΚΕΙΜΕΝΟ**

**Σοφά λόγια**

Οι τρεις Ιεράρχες θεωρούνται οι προστάτες των Ελληνικών Γραμμάτων. Τους τιμούμε και προσπαθούμε να τους μιμηθούμε.

Ας ακούσουμε μερικά μόνο από τα σοφά λόγια τους.

**Για την ελεημοσύνη:**

**Μέγας Βασίλειος**

Το ψωμί που πετάς ανήκει στον πεινασμένο.

Τα ρούχα που εσύ φυλάς στα ερμάρια σου ανήκουν σ’ αυτούς που δεν έχουν.

Τα πολλά παπούτσια που έχεις ανήκουν στους ξυπόλητους.

Τα χρήματα που ξοδεύεις άκοπα ανήκουν σ’ αυτούς που έχουν ανάγκη.

**Γρηγόριος ο Θεολόγος**

Πώς το καταλαβαίνετε να έχετε εσείς περισσεύματα και ο άλλος να πεινά;

**Ιωάννης ο Χρυσόστομος**

Τα χρήματα είναι καλά όταν με αυτά παύεις την πείνα του πλησίοντός σου.

**Ώστε λοιπόν αδικούμε όλους αυτούς που θα μπορούσαμε να βοηθήσουμε.**

**Για τη μόρφωση:**

**Ιωάννης ο Χρυσόστομος**

Όπως δεν τρώμε βλαβερές και επικίνδυνες τροφές, έτσι δεν πρέπει να διαβάζουμε ακατάλληλα βιβλία που καταστρέφουν την ψυχή.

Οι γονείς που δε φροντίζουν για τη μόρφωση των παιδιών τους θεωρούνται φονιάδες, γιατί η μόρφωση είναι εκείνη που θα καλλιεργήσει την ψυχή του παιδιού.

**Μέγας Βασίλειος**

Όπως οι μέλισσες διαλέγουν το νέκταρ από τα λουλούδια, έτσι κι εσείς να διαλέγετε αυτά που διαβάζετε. Να κρατάτε τα καλά και τα ωφέλιμα.

Οι γονείς που έφεραν στον κόσμο τα παιδιά τους πρέπει να φροντίζουν ώστε αυτά να μορφώνονται.

**Γρηγόριος ο Θεολόγος**

Στολίστε τις ψυχές των παιδιών με την κατάλληλη μόρφωση και όλα τα άλλα θα ακολουθήσουν.

**Για την ανατροφή των παιδιών:**

**Ιωάννης ο Χρυσόστομος**

Όταν οι γονείς δεν ενδιαφέρονται για τη συμπεριφορά των παιδιών τους, μοιάζει σα να μην ενδιαφέρονται για το μέλλον τους.

Οι γονείς και οι δάσκαλοι δεν πρέπει να λένε κανένα άσχημο λόγο στα παιδιά.

**Διάφορα:**

**Ιωάννης ο Χρυσόστομος**

Ένας μόνο άνθρωπος με θεϊκή φωτιά στην καρδιά, μπορεί να διορθώσει ολόκληρη την πόλη.

Πλούσιος δεν είναι εκείνος που έχει πολλά, αλλά εκείνος που δεν έχει ανάγκη από τίποτε.

Άνθρωπος που δε δέχεται συμβουλές είναι εχθρός του εαυτού του.

Στην εκκλησία μπαίνει κάποιος σαν γεράκι και βγαίνει περιστέρι. Μπαίνει λύκος και βγαίνει πρόβατο. Μπαίνει φίδι και βγαίνει αρνί, γιατί η κακία φεύγει μακριά.

**Γρηγόριος ο Θεολόγος**

Να τιμούμε τη μητέρα μας. Ο καθένας έχει τη δική του μητέρα. Όλοι όμως έχουμε κοινή μητέρα την Πατρίδα. Και αυτή πρέπει να την τιμούμε ιδιαίτερα.

Τι να φοβηθείς σαν κλείσεις μέσα σου το Θεό;

**Μέγας Βασίλειος**

Όταν ένας άνθρωπος συνηθίσει να ακούει άσχημα λόγια θα φτάσει σε άσχημα έργα.

Όλα τα αγαθά είναι δοσμένα από το Θεό. Αυτός τα δίνει, αυτός τα παίρνει.

**Aς κλείσουμε μέσα στην καρδιά μας το παράδειγμά τους και το κάθε δίδαγμά τους ας είναι φάρος που θα φωτίζει την ψυχή μας.**